tartuNLP/wikipedia-smugri-20251201 huggingface dataset:
DreamCatcher Interactive

DreamCatcher Interactive (myös DreamCatcher Games) oli kanadalainen pelitalo.
Yhtiöllä oli vuodesta alkaen 2002 tytäryhtiö The Adventure Company. Yhtiöllä oli myös haaratoimisto "DreamCatcher Europe SA", jossa oli vielä Cryo Interactiven jäänteitä.
Vuonna 2007 JoWooD Entertainment hankki yhtiön ja käyttää nimeä vielä julkaisunimikkeenä.
Aarne Lehto

Arne (Aarne) Lauri Lehto (17. lokakuuta 1894 – 16. lokakuuta 1983 Nynäshamn, Ruotsi) oli suomalainen liikkeenjohtaja ja kääntäjä. Lehto oli valantehnyt kielenkääntäjä ja oli Helsingissä Vuorikadulla sijainneen Käännöstoimisto Specialin omistaja. Toimisto käänsi asiakirjoja englannin-, saksan-, ranskan-, espanjan-, venäjän-, ja ruotsinkielestä suomeksi.
Lehto piti 1920- ja 1930-luvuilla myös "Veljekset Lehto Vienti- ja tuontiliikettä" yhdessä nuoremman veljensä diplomi-insinööri Emil Viktor Lehdon (1896–1983) ja isänsä kolme vuotta Amerikassakin työskennelleen vaatturimestari Viktor Lehdon (1869–1942) kanssa samassa Vuorikadun osoitteessa. 
Lehto muutti myöhemmin Ruotsiin veljensä kanssa, jossa he kuolivat naimattomina samana vuonna 1983 ollen kuolinhetkellään kirjoilla samassa osoitteessa Nynäshamnissa.
Jorma Ahlholm

Jorma Kalervo Ahlholm (s. 7. joulukuuta 1942 Kemi) on suomalainen everstiluutnantti, joka toimi Lapin jääkäripataljoonan komentajana. 
Ahlholm syntyi kirvesmies Birger Ahlholmin ja Emmi Erkkilän perheeseen. Hänen puolisonsa vuodesta 1969 on Ulla Lindgren.
Ahlholm tuli ylioppilaaksi Kemin yhteislyseosta ja suoritti Kadettikoulun 1967 ja Sotakorkeakoulun 1977. Hän toimi nuorempana upseerina Rajakoulussa 1963–1964 ja joukkueenjohtajana Lapin rajavartiostossa 1967–1969 sekä varapäällikkönä Lapin rajavartioston Ylitornion rajajääkärikomppanissa 1969–1973. Työskenneltyään Pohjan prikaatissa ja Pohjois-Suomen sotilasläänissä eri tehtävissä 1973–1975 Ahlholm oli Helsingin sotilaspiirin esikunnan toimistoupseeri ja toimistoesiupseeri 1977–1981 ja Pääesikunnan toimistoesiupseeri 1981–1986. Lapin jääkäripataljoonaa Ahlholm komensi vuodesta 1987 vuoteen 1989, toimittuaan sitä ennen eri tehtävissä Jääkäriprikaatissa 1986–1987. Jääkäriprikaatin esikuntapäällikkö hän oli 1989–1990 ja sitten Pääesikunnan jalkaväkitoimiston päällikkö vuodesta 1990, ennen eroamistaan vakinaisesta palveluksesta vuonna 1991. Sotilasuransa jälkeen Ahlholm työskenteli koulutus- ja laatupäällikönä sekä konsulttina 1990-luvulla. 
Ahlholm ylennettiin vänrikiksi 1963, luutnantiksi 1967, yliluutnantiksi 1970, kapteeniksi 1973, majuriksi 1979 ja everstiluutnantiksi 1986.
Anuman Interactive

Microids SA (ennen Anuman Interactive SA) on ranskalainen videopelien julkaisija ja jakelija. 
Vuonna 2009 Anuman osti "Microïds" -yhtiön ja käytti nimeä "Microïds" jakelussa.
Vuonna 2019 Anuman muutti nimekseen Microids SA.
Dança Comigo (Vem Ser Feliz)

Dança Comigo (Vem Ser Feliz) on Sabrinan esittämä kappale, joka edusti Portugalia vuoden 2007 Eurovision laulukilpailussa Helsingissä.
Kappale kilpaili Euroviisujen semifinaalissa, jossa se sijoittui 28 maan joukosta sijalle 11. ja täten karsiutui finaalista.
BitComposer Interactive

bitComposer Interactive GmbH (lyhyesti bitComposer) on saksalainen videopelien julkaisija. 
Yritys on lakkautettu vuonna 2015 mutta palannut sen jälkeen.
Yritys on tunnettu myös nimillä:
Pelit.
Yhtiö omistaa oikeudet "Jagged Alliance" -peleihin.
Toini Kivimäki

Toini Margit Kivimäki (o.s. von Essen; 7. kesäkuuta 1894 Jepua – 21. helmikuuta 1980 Helsinki) oli suomalainen kääntäjä.
Kivimäen vanhemmat olivat asemapäällikkö Edvard Vilhelm von Essen ja Agnes Amanda (o.s. Nordgren). Kivimäki tuli ylioppilaaksi Porin suomalaisesta tyttölyseosta vuonna 1913. Hän aloitti opiskelut Helsingissä 1913 ja toimi kirjeenvaihtajana Aktiebolag W. Gutzeit &amp; Co yhtiössä Helsingissä 1919–1924. Vuodesta 1924 hän oli työsuhteessa Suomen Berliinin lähetystössä. Vuonna 1927 hän avioitui Berliinissä kääntäjän ja virkamiehen Urho Kivimäen (1889–1958) kanssa.
Kivimäki oli erikoistunut suomentamaan saksankielistä kirjallisuutta.
Laurance Rockefeller

Laurance Spelman Rockefeller (26. toukokuuta 1910 – 11. heinäkuuta 2004) oli yhdysvaltalainen liikemies, filantrooppi ja ympäristönsuojelija. Hän oli John D. Rockefeller, Jr.:n poika ja John D. Rockefellerin pojanpoika, ja hänen sisaruksensa olivat Abby, John III, Nelson, Winthrop ja David. Hänellä oli neljä lasta: Laura, Marion, Lucy ja Laurance, Jr.
Vuonna 1937 hän peri isoisänsä paikan New Yorkin pörssissä. Vuonna 1940 hän oli mukana perustamassa Rockefeller Brothers Fundia, ja toimi myöhemmin sen puheenjohtajana 1958–1968. Hän toimi pitkään myös Rockefeller Family Fundissa. 
1990-luvun alussa presidentti George H. W. Bush luovutti hänelle Congressional Gold Medal -kunniamerkin.
Rockefeller kuoli keuhkofibroosiin vuonna 2004, 94 vuoden iässä.
Microïds

Microïds (myös nimellä MC2-Microïds) on ranskalainen videopelien julkaisija ja jakelija. Yhtiön perusti Elliot Grassiano vuonna 1985. Vuonna 2003 yhtiö yhdistyi MC2:n kanssa MC2-Microïdsiksi. Vuonna 2005 Ubisoft hankki yhtiön Kanadan osaston Microïds Canadan. Vuonna 9. joulukuuta 2008 yhtiö lopetettiin.
Vuonna 2008 Microïds hankki Cryo Interactiven brändit ja oikeudet. Microïds toimi itsenäisenä yhtiönä vuoteen 2009 asti, jolloin Anuman Interactive osti sen. Microïds toimi tuotemerkkinä vuoteen 2019 asti, kunnes Anuman Interactive uudelleennimettiin Microids SA -yhtiöksi.
Pelit.
Yhtiö julkaisi yli 90 peliä historiansa aikana.
Glen Canyonin vesivoimalaitos

Glen Canyonin vesivoimalaitos on U.S. Bureau of Reclamationin omistama vesivoimalaitos Coloradojoessa Arizonan osavaltion pohjoisosassa, Yhdysvalloissa. Voimalaitospato on toiseksi korkein betonikaaripato Yhdysvalloissa Hooverin padon jälkeen. Padon taakse jäävän Lake Powell -tekojärven tilavuus on noin 32,3 kuutiokilometriä, ja järvi peittää täytenä noin 689 neliökilometrin laajuisen alueen.
Voimalaitos on varustettu kahdeksalla generaattorilla, jotka tuottavat yhteensä 1 320 megawatin sähkötehon ja viisi terawattituntia vuosittain. Laitoksen sähköä siirretään käytettäväksi muun muassa Wyomingin, Utahin, Coloradon, Uuden Meksikon, Arizonan, Nevadan ja Nebraskan osavaltioihin.
Pato on osa Colorado River Storage Project -hanketta. Padon rakennuskustannukset olivat noin 245 miljoonaa dollaria.
Obsolete

Obsolete (tyyliteltynä °BSΩLE+e) on yhdysvaltalaisen metalliyhtye Fear Factoryn kolmas studioalbumi. Se julkaistiin 27. heinäkuuta 1998 levymerkillä Roadrunner Records.
Albumi debytoi Yhdysvalloissa Billboard 200 -listan sijalla 77.
God of War (pelisarja)

God of War on näyttävyydestä ja väkivaltaisuudesta tunnettu toimintaseikkailupelien sarja. Pelisarjassa päähenkilö on Kratos, joka perustuu mytologian hahmoon Kratos. Pelisarjan pelit sisältävät runsaasti quick time eventtejä.
Metal Box

Metal Box on brittiläisen post-punk -yhtye Public Image Ltd:n toinen studioalbumi, joka julkaistiin vuonna 1979. Albumia pidetään usein post-punkin merkkipaaluna, ja vuonna 2012 "Rolling Stone"-lehti listasi albumin sijalle 461 kaikkien aikojen 500 parhaan albumin listalla.
Albumin alkuperäinen versio muistetaan myös omintakeisesta pakkauksestaan; albumin alkuperäisjulkaisu oli paketoitu kahden metallisen kuoren sisälle, jossa oli yhtyeen logo.
Metyylimalonihappo

 
Metyylimalonihappo (C4H6O4) on dikarboksyylihappoihin kuuluva orgaaninen yhdiste. Yhdisteen pitoisuuden määrittämistä voidaan käyttää lääketieteellisessä diagnostiikassa B12-vitamiinin puutoksen toteamiseen. Kohonneet metyylimalonihappoarvot, jotka esiintyvät yhdessä kohonneiden malonihappoarvojen kanssa, voivat olla indikaatio usein huomaamatta jäävästä metabolisesta häiriöstä, yhdistetystä malonihappo- ja metyylimalonihappovirtsaisuudesta (CMAMMA).
Eliöissä metyylimalonihappoa esiintyy liittyneenä koentsyymi-A:han muodostaen metyylimalonyylikoentsyymi-A:ta. Metyylimalonyylikoentsyymi-A-mutaasi katalysoi sukkinyylikoentsyymi-A:n muodostumista tästä molekyylistä. Mikäli entsyymin toiminta on puutteellista, joko B12-vitamiinin puutteen vuoksi tai harvinaisen periytyvän entsyymin puutteen vuoksi, kertyy metyylimalonihappoa elimistöön. Metyylimalonihappo estää useiden entsyymien esimerkiksi sukkinaattidehydrogenaasin toimintaa ja tämä johtaa solujen energia-aineenvaihdunnan häiriöihin, jotka voivat olla jopa hengenvaarallisia. Metyylimalonihapon pitoisuus elimistössä kasvaa myös munuaisten heikon toiminnan yhteydessä. 
Veren seerumin metyylimalonihappopitoisuutta voidaan käyttää merkkinä B12-vitamiinin puutteesta. Pitoisuus määritetään kaasukromatografian ja massaspektrometrian avulla. Toinen vaihtoehto on tehdä fluoresoiva pyrenyylimetyyliesteri L-pyrenyylidiatsometaanin avulla ja määrittää tämän aineen pitoisuus fluoresenssispektrometrialla.
Lisa Teige

Lisa Teige (s. 19. tammikuuta 1998 Bergen) on norjalainen näyttelijä ja tanssija. Teige näytteli Eva Mohniä norjalaisessa nuorten draamasarjassa "Skam". Hahmo oli sarjan päähenkilönä ensimmäisellä tuotantokaudella.
Kasukabe

Kasukabe () on Japanin kaupunki Honshūn saaren keskiosassa Kantōn alueella Saitaman prefektuurissa. Se sijaitsee Suur-Tokion alueella Tokion metropolin pohjois- ja prefektuurin pääkaupungin Saitaman koillispuolella Chiban prefektuurin rajalla. Kaupungissa on 236 258 asukasta (vuonna 2017) ja sen pinta-ala on 66,00 neliökilometriä. Kasukabe on nimitetty yhdeksi Japanin erityiskaupungeista.
Edo-kaudella 1600–1800-luvuilla Kasukabe kehittyi Nikkō-kaidō-tien varren postiasemana ("shukuba"), ja kauden lopussa siellä oli yli 3 700 asukasta. Japanin kunnallishallinnon perustamisen yhteydessä vuonna 1889 Kasukabesta tehtiin maaseutukaupunki (nimellä ). Se käsitti alun perin nykyistä kaupunkia huomattavasti pienemmän alueen. Vuoden 1944 kuntaliitoksen yhteydessä kunnan nimi alettiin kirjoittaa nykyisinkin käytetyillä kanjimerkeillä. Kaupunkioikeudet Kasukabe sai vuonna 1955. Se on kehittynyt voimakkaasti Tokion asuinlähiönä, mutta siellä on säilynyt myös perinteisiä käsityötaitoja, kuten keisaripuisten huonekalujen ("kiritansu") valmistus. 
Kasukabea palvelevat Tōbu-rautateiden Skytree-linja, joka liittää sen Tokion Asakusaan, ja Urban Park -linja, joka liittää sen Saitaman Ōmiyaan.
Painonnoston Suomen-mestaruuskilpailut 2008

Painonnoston Suomen-mestaruuskilpailut 2008 järjestettiin 1.–2. maaliskuuta 2008 Porissa Porin urheilutalolla. Järjestävänä seurana toimi Puntti-Karhut.
Mitalistit.
Miehet.
Lähde
Naiset.
Lähde
Aino Kaasinen

Aino Kaasinen (24. tammikuuta 1902 Lappeenranta – 26. joulukuuta 1996) oli suomalainen kirjastonhoitaja ja vironkielisen kirjallisuuden suomentaja.
Kaasinen valmistui kirjastonhoitajaksi 1924 ja hän toimi kirjastoalalla Viipurissa, Helsingissä ja viimeksi vuosina 1953–1963 Lahdessa.
Kaasinen sai valtion ylimääräisen taiteilijaeläkkeen toukokuusta 1987 alkaen.
Roman Will

Roman Will (s. 22. toukokuuta 1992 Plzeň, Tšekkoslovakia) on tšekkiläinen jääkiekkomaalivahti, joka pelaa Extraligan HC Dynamo Pardubicessa. Hän on pelannut yhden NHL-ottelun Colorado Avalanchen joukkueessa.
Martta Eskelinen

Martta Eskelinen (30. syyskuuta 1922 Nurmes – 31. lokakuuta 2003 Helsinki) oli suomalainen kääntäjä.
Eskelinen tuli ylioppilaaksi Nurmeksen yhteislyseosta 1943 ja valmistui filosofian kandidaatiksi Helsingin yliopistosta 1949. Eskelinen toimi kustannustoimittajana Otavalla vuodesta 1948.
Eskelisen vanhemmat olivat maanviljelijä Juho Edvard Eskelinen ja Sanni Vappu (o.s. Ikonen).
Meidän kesken (vuoden 1983 elokuva)

Meidän kesken () on vuonna 1983 ensi-iltansa saanut Diane Kurysin ohjaama ranskalainen elämäkerrallinen draamaelokuva, jonka pääosissa ovat Miou-Miou ja Isabelle Huppert. Elokuva on omaelämäkerrallinen ja perustuu Diane Kurysin vanhempien elämään; elokuvan käsikirjoituksen laativat Kurys ja Alain Le Henry. Ariel Zeitoun oli elokuvan tuottajana.
"Meidän kesken" oli ehdokkaana muun muassa parhaan elokuvan Césarin ja parhaan vieraskielisen elokuvan Oscarin saajaksi.
Juoni.
Vuoden 1942 miehitetyssä Ranskassa Belgiasta kotoisin oleva nuori juutalaisnainen Léna (Isabelle Huppert) avioituu ranskalaisen sotilaan Michelin (Guy Marchand) kanssa välttääkseen karkotuksen Saksaan. Samaan aikaan toinen nuori nainen, Madeleine (Miou-Miou), avioituu Raymond-nimisen (Robin Renucci) taiteilijan kanssa. Raymond kuitenkin pian kuolee, ja Ranskan vapautuksen aikana Madeleine tapaa Costa-nimisen miehen (Jean-Pierre Bacri), jonka kanssa hän avioituu.
Vuoden 1952 Lyonissa Léna ja Madeleine tapaavat sattumalta lastensa koululla ja huomaavat, että heidän välilleen syntyy välitön viehtymys toisiaan kohtaan. He alkavat viettää yhä enemmän aikaa yhdessä ja tehdä tulevaisuudensuunnitelmia. Samalla kun heidän ystävyytensä syvenee, molemmat naiset alkavat etääntyä aviomiehistään.
Tuotanto.
"Meidän kesken" kuvattiin Rivesaltesin kunnassa Pyrénées-Orientalesissa, Frépillonin kunnassa Val-d’Oisessa ja Lyonin kaupungissa Rhônessa Ranskassa. Elokuvan tuotantoyhtiöinä olivat Partner’s Production, Alexandre Films, Hachette Première, Films A2 ja SFPC.
Julkaisu ja vastaanotto.
"Meidän kesken" sai ensi-iltansa Ranskassa 6. huhtikuuta 1983 ja oli Gaumontin levittämä. Elokuva keräsi Ranskassa teatterikierroksensa aikana 1 631 269 katsojaa ja tuotti Yhdysvalloissa 3 974 975 dollarin lipputulot. Elokuva esitettiin myös muun muassa vuoden 1983 Toronton elokuvajuhlilla Kanadassa. Suomessa "Meidän kesken" ei saanut teatteriensi-iltaa, mutta televisioensi-iltansa se sai Yle TV2 -kanavalla 21. marraskuuta 1987.
Rotten Tomatoes -sivuston mukaan 100% kriitikoista on antanut elokuvalle positiivisen arvosanan 8,4/10 keskiarvolla. Tulos perustuu kuuteen arviointiin. 914 käyttäjästä 87% on antanut elokuvalle positiivisen arvosanan 3,6/5 keskiarvolla. Internet Movie Databasen 1 258 käyttäjää on antanut elokuvalle keskiarvon 7,5/10.
"Meidän kesken" julkaistiin Yhdysvalloissa DVD:lle 24. marraskuuta 1998 ja Ranskassa 14. huhtikuuta 2004.
Vuonna 2004 "The New York Timesin" kriitikot valitsivat elokuvan yhdeksi kaikkien aikojen tuhannesta parhaasta maailmassa.
Liisa Tuovinen

Liisa Marjatta Tuovinen, o.s. "Louhija" (s. 2. toukokuuta 1938 Helsinki) on suomalainen pappi ja perhetyön kouluttaja. Hän on saanut rovastin arvonimen 1996.
Tuovinen valmistui ylioppilaaksi 1958, teologian kandidaatiksi 1964 ja sai lehtorin oikeudet 1965. Hän suoritti tutkinnon vakinaisen lehtorin virkaa varten 1972, kävi työnohjaajakoulutuksen 1978 ja vihittiin papiksi 1992. Ennen papiksi vihkimystä hän oli Johanneksen seurakunnan tyttötyöntekijä 1960–1965, Suomen Kristillisen Ylioppilasliiton naissihteeri 1966–1970, Kirkon perheasiain keskuksen työalasihteeri vuodesta 1971. Lisäksi hän on ollut muun muassa Helsingin hiippakunnan nuorisotyötoimikunnan jäsen 1962–1965, kirkolliskokousedustaja vuodesta 1986, presidentin valitsijamies 1988.
Tuovisen vanhemmat ovat apulaisprofessori, kirjailija Jarl Louhija ja filosofian maisteri Aino Sadenius.
Pasi Sahlberg

Pasi Sahlberg (s. 26. lokakuuta 1959 Oulu) on suomalaisen koulutuksen asiantuntija ja kirjailija. Hän työskentelee professorina Southern Cross -yliopistossa Australiassa. Aiemmin Sahlberg on toiminut muun muassa professor of practice -tehtävässä Harvardin yliopistossa, asiantuntijana Maailmanpankissa sekä Suomessa CIMOn johtajana. Sahlberg on Helsingin yliopiston ja Oulun yliopiston dosentti. Hänen teoksensa "Finnish Lessons: What can the world learn from educational change in Finland?" on voittanut useita kansainvälisiä palkintoja.
Sahlberg on koulutukseltaan kasvatustieteen tohtori. Hän väitteli tohtoriksi Jyväskylän yliopistosta vuonna 1996 otsikolla ”Who would help a teacher – post-modern perspective on change in teaching in light of one school improvement project”. Hän opetti matematiikkaa ja tietotekniikkaa kahdeksan vuotta yläasteella ja lukiossa.
Sami Kallunki

Sami Olavi Kallunki (27. huhtikuuta 1971 Kuusamo – 2. joulukuuta 1999 Kuusamo) oli suomalainen yhdistetyn hiihtäjä. Hänen seuransa oli Kuusamon Erä-Veikot. 
Kallunki osallistui Val di Fiemmen maailmanmestaruuskilpailuihin 1991. Kallunki kilpaili Pasi Saapungin ja Jukka Ylipullin kanssa joukkuekilpailussa, jossa Suomi sijoittui kuudenneksi. Henkilökohtaisessa kilpailussa Kallunki oli 37:s. 
Albertvillen olympialaisissa 1992 Kallunki osallistui henkilökohtaiseen kilpailuun ollen lopputuloksissa 28:s. Hän lähti hiihto-osuudelle 42:nnelta sijalta.
V. O. Veilahti

Veikko Olavi Veilahti (vuoteen 1952 "Lahtinen"; 21. heinäkuuta 1926 Tampere – 21. huhtikuuta 1994 Tampere) oli suomalainen työväenopiston rehtori ja yliopiston lehtori. Veilahti valmistui valtiotieteen kandidaatiksi vuonna 1948, toimi Yhteiskunnallisen korkeakoulun valtio-opin laitoksen assistenttina 1949–1953 sekä Tampereen työväenopiston opettajana vuodesta 1953 ja rehtorina 1962–1974. Vuosina 1974–1986 hän oli Tampereen yliopiston järjestöopin lehtori. Veilahti oli myös Kiljavan opiston opettaja, Lenin-museon johtokunnan jäsen, aikakauslehti "Luotaimen" toimitussihteeri ja "Aamulehden" kirjallisuusarvostelija. Veilahden elämäkerran kirjottaneen Sakari Kiurun mukaan hän oli keskeinen sosialidemokraattinen ideologi 1950-luvulta 1970-luvulle saakka. 
Teoksia.
Nimellä "V. O. Lahtinen":
Nimellä "V. O. Veilahti":
Lubec (Maine)

Lubec on puolentoista tuhannen asukkaan kunta Washingtonin piirikunnassa, Mainen osavaltiossa, Yhdysvalloissa. Lubec on myös Yhdysvaltain manneralueen itäisin kunta.
Historia.
Ensimmäinen siirtokunta alueelle perustettiin noin vuonna 1775. Aluksi se kuului osana Eastportiin, mutta erotettiin siitä 21. kesäkuuta 1811 ja nimettiin saksalaisen Lyypekin kaupungin mukaan. Vuoden 1812 sodan jälkeen Lubec oli huomattava kipsin salakuljetussatama, vaikkakin pääasialliset elinkeinot olivat maanviljelys ja kalastus. Vuoteen 1859 mennessä kaupunkiin oli perustettu nahkatehdas, kolme rouhemyllyä ja yhdeksän sahaa. Vuoteen 1886 mennessä kuntaan tuli kaksi laivatelakkaa, kolme veneveistämöä ja kolme purjetehdasta.
Lubecin asutuksen huippuajat ajoittuvat 1910- ja 1920-luvuille, jolloin sen asukasluku oli parhaimmillaan noin 3 300 asukkaassa. Tämän jälkeen asukasluku on hitaasti mutta varmasti laskenut ja vuoden 2010 väestönlaskennassa asukasmäärä oli 1 359 asukasta.
Maantiede.
Lubec sijaitsee Mainen osavaltion koilliskolkassa. Kunnan kokonaispinta-ala on 203 neliökilometriä, josta vettä on 116,9 neliökilometriä. Lubec sijaitsee Passamaquoddy Bayn salmeen pistävällä niemellä, hieman etelään Eastportista. West Quoddy Headin majakka, Yhdysvaltain mantereen itäisin piste, on hieman kaupungista kaakkoon. Franklin Delano Rooseveltin silta liittää Lubecin ja Kanadan New Brunswickin puolella olevan Campobello Islandin toisiinsa.
Anu Laamanen

Anu Irene Laamanen (s. 30. lokakuuta 1958 Hämeenlinna) on suomalainen diplomaatti. Hän on ollut ulkoministeriön palveluksessa vuodesta 1986.
Laamanen on ollut syksystä 2022 lähtien Suomen Islannin suurlähettiläs. Sitä ennen hän toimi ulkoministeriön kansallisen turvallisuusviranomaisen päällikön tehtävässä 2016–2022. Aikaisemmin hän on ollut Suomen pysyvä YK-edustaja Wienissä ja suurlähettiläs Itävallassa vuosina 2013–2016 ja muun muassa ulkoministeriön poliittisen osaston apulaisosastopäällikkö ja yksikönpäällikkö. Wienin lisäksi hän on työskennellyt edustustoissa Genevessä, Oslossa ja Suomen pysyvistä edustustoista ETYJ:issä ja YK:ssa.
Anu Laamasen isä oli eversti Pentti Laamanen ja isoisä sanomalehdentoimittaja Väinö S. J. Laamanen.
Polttoainemittari

Polttoainemittari eli bensiinimittari (puhekielessä "bensamittari") on autossa ja myös muissa kulkuneuvoissa yleensä kojetaulussa sijaitseva mittari, joka näyttää polttoainetankissa jäljellä olevan polttoaineen määrän. Polttoainemittari ei yleensä näytä jäljellä olevaa polttoainetta litroina, vaan summittaisen määrän viisarin avulla. Auton polttoainemittari toimii polttoainetankissa sijaitsevan kohon avulla, joka liikkuu polttoaineen määrän mukaan ylös ja alas.
Chambordin linna

Chambordin linna (ransk. "Château de Chambord") on Chambordissa, Loirejoen laakson itäosassa sijaitseva linna. Chambordin linna on Loiren linnoista suurin ja ylellisin sekä yksi hienoimmista Ranskan renessanssiarkkitehtuuria edustavista rakennuksista.
Historia.
Chambordin linna on rakennettu vuosina 1519–47. Linna edustaa siirtymävaihetta, jolloin linnat alkoivat muuttua keskiaikaisista linnoituksista ylhäisön ylellisiksi palatsimaisiksi asunnoiksi, joita kutsuttiin nimellä "châteaux de plaisance".
Chambordin linnan on suunnitellut toskanalainen arkkitehti Domenico da Cortona. Linnan rakentaminen alkoi vuonna 1519 ja jatkui 1600-luvulle saakka. Linnaa ryhdyttiin rakentamaan pian sen jälkeen, kun kuningas Frans I oli palannut Italian sotaretkeltä. Kuningas oli ilmeisesti omaksunut vaikutteita italialaisesta rakennustaiteesta. Da Cortona valmisti puiset pienoismallit suunnittelun avuksi sekä valvoi linnan rakennustöitä.
Linnan alkuperäinen tarkoitus on jäänyt epäselväksi. Frans I oli kyllä hyvin kiinnostunut rakennushankkeesta, mutta vieraili työmaalla harvoin ja ehti kuolla ennen linnan valmistumista.
Vuosina 1529–1539 linnan arkkitehtina toimi Pierre Nepveu ("Trinqeau"). Linna valmistui Henrik II:n aikana. Sitä laajennettiin Ludvig XIV:n aikana. Linnaa uudisti Bordeaux’n herttua. Nykyisin Chambordin linnaa ympäröi laaja puisto, ja se toimi aikoinaan myös suurena metsästysmajana. Puiston suunnitteli arkkitehti Jules Hardouin-Mansart noin vuonna 1684.
Kuningas Ludvig XIV oleskeli Chambordissa satunnaisesti valtakautensa aikana. Vuonna 1670 Molière esitteli Chambordissa kuuluisan komediansa "Le Bourgeois Gentilhomme" Ludvigille ja hänen hovilleen. Linna ryöstettiin Ranskan vallankumouksen aikana, minkä jälkeen se hylättiin joksikin aikaa, kunnes Napoleon lahjoitti sen marsalkka Louis-Alexandre Berthierille vuonna 1809. Ranskan valtio osti Chambordin linnan vuonna 1930, ja se toimi toisen maailmansodan aikana tuhansien arvokkaiden taideteosten turvasäilönä.
Arkkitehtuuri.
Linnan ydinrakennus on pyöreiden kulmatornien sulkema neliö, jonka keskiössä on kupukattoinen porrastorni kaksoiskierreportaineen. Keskusrakennuksen ja suuren pihan sulkee 156 × 117 metrin suuruinen, etutornien sivuista lähtevä matalampi siipirakennus, jossa on pyöreät kulmatornit. Pohjoinen fasadi pikkutorneineen, kattoikkunoineen, korkeine savupiippuineen, suippokattoineen antaa alppivuorten siluettia muistuttavan vaikutelman. Linnassa on 440 huonetta ja salia, joissa on historiallisia muotokuvia.
Chambordin linna on erityisen kuuluisa kaksoiskierreportaistaan, joissa yksi henkilö voi samaan aikaan nousta ylöspäin ja toinen laskeutua alaspäin, eivätkä he koskaan kohtaa. Oletetaan, että portaikon rakenne perustuu Leonardo da Vincin suunnitelmaan.
Madame Bovary (vuoden 1991 elokuva)

Madame Bovary () on vuonna 1991 ensi-iltansa saanut Claude Chabrolin ohjaama ranskalainen draamaelokuva, jonka pääosia näyttelevät Isabelle Huppert, Jean-François Balmer, Christophe Malavoy ja Jean Yanne. Elokuva perustuu Gustave Flaubertin romaaniin "Rouva Bovary" (ransk. "Madame Bovary", 1857), jonka pohjalta Claude Chabrol sovitti elokuvan käsikirjoituksen. Elokuvan tuottajana oli Marin Karmitz.
"Madame Bovary" kilpaili vuoden 1991 Moskovan elokuvajuhlilla, missä Claude Chabrol oli ehdokkaana pääkilpailussa parhaan elokuvan Kultaisen Pyhän Yrjön saajaksi. Isabelle Huppertin roolisuoritus palkittiin Moskovan elokuvajuhlien parhaan naisnäyttelijän Hopeisella Pyhällä Yrjöllä. Elokuva oli ehdokkaana myös parhaan vieraskielisen elokuvan Golden Globen ja parhaan puvustuksen Oscarin saajaksi.
Juoni.
"Madame Bovary" sijoittuu vuoden 1837 Ranskaan. Emma (Isabelle Huppert) on maalaistyttö ja tyytymätön karuun osaansa elämässä. Päättäneenä iskeä korkeamman elintason kultasuoneen, Emma viettelee varakkaan lääkärin Charles Bovaryn (Jean-François Balmer) ja menee tämän kanssa naimisiin. Nuoren Emma Bovaryn sosiaalinen status ja yhteiskuntaluokka parantuvat huomattavasti, mutta hän on kuitenkin yhä tyytymätön tyhjään elämäänsä. Aviomies ja porvariluokan arki tuntuvat hetken jälkeen ahdistavalta ja väkinäiseltä, joiden kuristusotetta eivät useat rakastajatkaan kykene helpottamaan.
Tuotanto.
"Madame Bovaryn" kuvaukset alkoivat 3. syyskuuta 1990 ja päättyivät 23. marraskuuta 1990. Elokuvaa kuvattiin muun muassa Lyons-la-Forêtin kunnassa Euren departementissa Ranskassa. Elokuvan tuotantoyhtiöinä olivat MK2 Productions, CED Productions ja FR3 Films Production.
Julkaisu ja vastaanotto.
"Madame Bovary" sai ensi-iltansa Ranskassa 3. huhtikuuta 1991 ja oli MK2 Diffusionin teatterilevittämä. Elokuva keräsi Ranskassa teatterikierroksensa aikana 1 292 151 katsojaa ja tuotti Yhdysvalloissa 1 942 423 dollarin lipputulot.
Rotten Tomatoes -sivuston mukaan 89% kriitikoista on antanut elokuvalle positiivisen arvosanan 6,7/10 keskiarvolla. Keräys perustuu yhdeksään arviointiin. 2 078 käyttäjästä 60% on antanut elokuvalle positiivisen arvosanan 3,3/5 keskiarvolla. Internet Movie Databasen 2 937 käyttäjää on antanut elokuvalle keskiarvon 6,7/10. Roger Ebert antoi elokuvalle kolme tähteä neljästä.
"Madame Bovary" julkaistiin Ranskassa DVD:lle ensi kerran 23. huhtikuuta 2000. Future Film julkaisi elokuvan Suomessa DVD:lle 20. elokuuta 2008.
Paavo Kuronen

Paavo Juhani Kuronen (20. heinäkuuta 1942 Helsinki – 19. joulukuuta 2017) oli suomalainen everstiluutnantti, joka toimi Lapin jääkäripataljoonan komentajana. 
Kuronen syntyi konstaapeli Paavo Kurosen ja Ingrid Oseniuksen perheeseen. Hänen puolisonsa vuodesta 1963 oli Maria Tikka.
Kuronen tuli ylioppilaaksi Helsingin kaksoisyhteislyseosta 1962 ja suoritti Kadettikoulun 1966 ja Sotakorkeakoulun 1975. Hän toimi opetusupseerina ja komppanianpäällikkönä Uudenmaan jääkäripataljoonassa 1966–1972 ja opetusupseerina Taistelukoulussa 1975–1980. Pääesikunnassa Kuronen oli toimistoesiupseeri 1980–1985 toimistopäällikkö 1985–1989. Lapin jääkäripataljoonan komentajana hän toimi vuodesta 1989 vuoteen 1990, jolloin hän erosi vakinaisesta palveluksesta. Kuronen oli puolustusvoimien moninkertainen ikämiesten sadan metrin vapaauinnin mestari. 
Kuronen ylennettiin vänrikiksi 1963, luutnantiksi 1966, yliluutnantiksi 1969, kapteeniksi 1972, majuriksi 1977 ja everstiluutnantiksi 1985.
San Esteban de Gormaz

San Esteban de Gormaz on kunta Sorian maakunnassa Espanjassa. San Esteban de Gormazin asukasluku oli 3043 vuonna 2016. 
Pyhän Mikaelin kirkko (Iglesia de San Miguel) vuodelta 1081 ja Iglesia de la Virgen del Rivero 1100-luvulta edustavat romaanista tyyliä. Duero-joen ylittävä silta on keskiajalta.
Google Pixel

Google Pixel on sarja Googlen kehittämiä viihde-elektroniikkalaitteita. Google Pixel -sarjan älypuhelimissa sekä tableteissa käytetään käyttöjärjestelmänä Androidia ja läppäreissä Chrome OS:ää.
Tuotteet.
Chromebook Pixel.
Google esitteli Chromebook Pixel -läppärin helmikuussa 2013. Chrome OS- käyttöjärjestelmällä varustetussa Chromebook Pixelissä on 12,85 tuuman kosketusnäyttö ja vähintään 32 gigatavua sisäistä muistia. Toisen sukupolven Chromebook Pixel julkistettiin maaliskuussa 2015. Vuoden maaliskuussa 2017 Chromebook Pixel -läppäreitä huhuttiin kuolleiksi. Google kuitenkin vihjasi Chromebook Pixel -läppäreiden jatkavan eloaan, vaikka uusia tuotteita ei oltukaan julkaistu pariin vuoteen.
Pixel C.
Google esitteli Pixel C -tablettitietokoneen 29. syyskuuta 2015. Se on varustettu 10,2 tuuman näytöllä ja uudella Android 6.0 -käyttöjärjestelmällä. Pixel C:lle on saatavilla lisävarusteena myös näyttösuojana toimiva Bluetooth-näppäimistö. Google kehitti aiemmista Nexus-sarjan tableteista poiketen Pixel C:n itse.
Pixel-puhelimet.
Google esitteli Pixel-sarjan ensimmäiset puhelimet, Pixelin ja Pixel XL:n, lokakuussa 2016. Ne eivät Nexus-sarjan laitteiden tavoin tarjoa aivan puhdasta Androidia, vaan niissä käytetään Googlen "Pixel Launcheria". Google tarjoaa Pixel-puhelinten ostajille oman Google Assistant -puheentunnistusjärjestelmänsä, nopeat käyttöjärjestelmäpäivitykset ja rajattomasti ilmaista pilvitallennustilaa valokuville. Google kehittää ja myy Pixel-puhelimet itse, toisin kuin yhteistyössä muiden valmistajien kanssa tehdyt Google Nexus -sarjan laitteet. Google pyrkii lippulaivatason Pixel-puhelimilla haastamaan Applen iPhonet.
Vuoden 2020 elokuussa Google julkaisi Pixel 4a:n, joka on varustettu muun muassa 5,81" AMOLED näytöllä sekä 3140 mAh akulla.
Pixel Watch -älykellot.
Pixel 7 ja 7 Pron rinnalla lokakuussa 2022 Google julkaisi myös ensimmäisen älykellonsa, Pixel Watchin. Sen ominaisuuksiin lukeutuu 5ATM-luokituksen vedenkestävyys, AMOLED-näyttö 1000 nitin maksimikirkkaudella sekä tuki 4G-mobiiliyhteydelle.
Vuoden 2023 lokakuussa Google julkaisi Pixel Watch 2:n, joka tuo muutamia parannuksia edeltäjäänsä. Esimerkiksi terveyden ja hyvinvoinnin seurantaominaisuuksia on kehitetty. Lisäksi Pixel Watch 2 sisältää uuden Fitbitin sykeanturin, joka on jopa 40% tarkempi ja luotettavampi yhdessä koneoppimisalgoritmin kanssa.
La Vall d'Uixó

La Vall d'Uixó (espanjaksi Vall de Uxó) on kunta Valencian itsehallintoalueella Itä-Espanjassa Välimeren rannalla. Kunnan asukasluku oli 31 819 vuonna 2016.
Kunnassa sijaitsevat Joosefin luolat ("Grutes de Sant Josep" tai "Coves de Sant Josep"; esp. "Grutas de San José"), joissa virtaa myös maanalainen joki.
Tähdistö (lehti)

Tähdistö on Eurooppanuoret ry:n julkaisema asiantuntija- ja järjestölehti, joka ilmestyy kahdesti vuodessa. Lehden päätoimittajina toimivat Ninni Norra ja Gergely Kozár. Lehteä on julkaistu vuodesta 2002. Alun perin lehteä julkaistiin painettuna. 2010-luvulla lehden jakelu muuttui sähköiseksi.
Tähdistö pyrkii edistämään Eurooppa-asioihin liittyvää keskustelua uskonnollisesti ja puoluepoliittisesti sitoutumattomalla tavalla. Julkaisuun kirjoittavat niin Eurooppanuorten aktiivit kuin EU-asioissa harjaantuneet asiantuntijat. Viime vuosina Tähdistössä on julkaistu tekstejä esimerkiksi suurlähettiläiltä, akateemikoilta ja europarlamentaarikoilta. Tähdistö on kolmekielinen julkaisu, jossa tekstejä ilmestyy suomen, ruotsin ja englannin kielellä.
Kumagaya

Kumagaya () on Japanin kaupunki Honshūn saarella Kantōn alueella Saitaman prefektuurissa. Se sijaitsee prefektuurin pohjoisosassa Gunman prefektuurin rajalla prefektuurin pääkaupungin Saitaman luoteispuolella. Kaupungissa on 199 427 asukasta (vuonna 2017) ja sen pinta-ala on 159,82 neliökilometriä. Kumagaya on nimitetty yhdeksi Japanin erityiskaupungeista.
Kumagaya on Saitaman pohjoisosan kaupungeista suurin ja toimii paikallisena talous-, koulutus- ja teollisuuskeskuksena. Edo-kaudella 1600–1800-luvuilla se kehittyi Nakasendō-tien varren postiasemana ("shukuba"). Kaupunkioikeudet Kumagayalle myönnettiin vuonna 1933, toisena Saitaman prefektuurissa. Prefektuurin kaupungeista Kumagaya tuhoutui toisen maailmansodan pommituksissa pahiten: noin 75 prosenttia kaupungista paloi. Vuonna 1982 kaupunki sai luotijunayhteyden Jōetsu Shinkansenin avautuessa. Kaupunkia palvelevat myös JR Higashi-Nihonin Takasaki-linja ja Chichibu-rautateiden Chichibu-päälinja.
Kumagaya tunnetaan yhtenä Japanin kesän kuumimmista paikoista. Alueen poikkeava kuumuus johtuu Tokiosta virtaavasta, kaupunkisaarekeilmiön lämmittämästä kuumasta ilmasta ja Chichibuvuorilta virtaavasta föhntuulesta. Kaupunki onkin ottanut tunnuslauseekseen "Atsui zo! Kumagaya" (, ’Tosi kuuma! Kumagaya’).
Mount Sentinel

Mount Sentinel ("sentinel" tarkoittaa suomeksi vartijaa), alkuperäiseltä nimeltään "Mount Woody", on pieni vuori Montanan yliopiston itäpuolella Missoulassa, Montanassa, Yhdysvalloissa. Vuori on 597 metriä (1 958 jalkaa) korkea ja sen korkeus merenpinnasta on 1 573 metriä (5 158 jalkaa). Vuoren länsirinteellä, 189 metriä (620 jalkaa) rinnettä ylöspäin, on suuri betoninen M-kirjain.
Historia.
Vuonna 1902 Northern Pacific Railway -rautatieyhtiö lahjoitti Montanan yliopistolle maata Sentinel-vuorelta. Yhdysvaltain kongressi lahjoitti myöhemmin yliopistolle maata niin, että yliopiston omistukseen kuului maata vuoren juurelta vuoren huipulle. Näin Montanan yliopistosta tuli ainoa yhdysvaltalainen yliopisto, joka omistaa vuoren. Vuonna 2000 Missoulan kaupunki osti myös maata vuoren rinteiltä.
M-kirjain.
Historia.
Ensimmäinen polku ylös vuoren rinnettä paikkaan, mihin M-kirjain myöhemmin tulisi, tehtiin yliopiston metsätieteiden opiskelijoiden toimesta vuonna 1908. 1909 yliopiston kolmannen vuoden opiskelijat rakensivat ensimmäisen kirjaimen valkaistuista kivistä polun yläpäähän. 1912 ensimmäisen vuoden opiskelijat rakensivat pienen puisen M-kirjaimen. Puinen pystyssä seisova kirjain maksoi 18 dollaria. Tuuli tuhosi puisen kirjaimen 1914 ja uudelleen, kun uusi kirjain oli saatu tilalle.
Vuonna 1915 uusi M-kirjain rakennettiin valkaistuista kivistä 60 metriä (200 jalkaa) alkuperäistä kirjainta ylemmäs. Vuonna 1968 tämä korvattiin betonisella kirjaimella, jonka koko on 38 kertaa 30 metriä (125 kertaa 100 jalkaa), koska vanhan kirjaimen ylläpito ei enää kannattanut. Tämä betoninen kirjain on yhä Sentinel-vuoren rinteellä.
Perinne.
Vuosien 1915 ja 1968 välillä, kun M-kirjain koostui valkaistuista kivistä, ensimmäistä vuottaan opiskelevat pojat nousivat joka vuosi vuorelle valkaisemaan kirjaimen uudelleen. Perinne päättyi betonisen kirjaimen rakentamiseen.
Vuodesta 1919 alkaen ensimmäistä vuottaan opiskelevat pojat ovat kiivenneet kirjaimelle Homecoming-juhlan aikaan ja valaisseet M-kirjaimen ääriviivan rautatielyhdyillä. Tämä perinne jatkuu nykyään yliopiston advokaattien toimesta.
Vuosittain Amerikan alkuperäiskansoista tiedottavalla Native American Awareness Week -teemaviikolla M-kirjaimen juurella järjestetään auringonnoususeremonia.
Vandalismi.
Vuonna 1914 ensimmäisen vuoden opiskelijat nousivat valkaisemaan kivistä M-kirjainta, mutta järjestivätkin kivet uudelleen muodostamaan ”14”. Laskeuduttuaan vuorelta toisen vuoden opiskelijat lähettivät ensimmäisen vuoden opiskelijat järjestämään kivet takaisin M-kirjaimeksi.
Vuonna 1920 Montanan yliopiston joukkueen voitettua Montanan osavaltionyliopiston, joukko osavaltionyliopiston joukkueen kannattajia kiipesi vuorelle ja maalasi kirjaimen kirkkaansinisen ja kullan väriseksi. Aikaisin seuraavana aamuna Montanan yliopiston kannattaja huomasi kepposen ja herätti joukon muita opiskelijoita auttamaan kirjaimen maalauksessa takaisin valkoiseksi.
Lähteet.
Písek

Písek () on Etelä-Böömin läänissä Tšekin tasavallassa sijaitseva kaupunki, jonka asukasluku on 30 119. Kaupunki sijaitsee Otava-joen varrella. Kaupungin nimi on tšekkiä ja tarkoittaa hiekkaa..
Písek perustettiin arviolta 1200-luvulla ja varhaisin siitä löydetty maininta on vuodelta 1243. 1600-luvulla käydyn Kolmikymmenvuotisen sodan aikana eri joukot valloittivat Písekin kolmeen kertaan. Valloituksista viimeinen tapahtui syyskuussa 1620, jonka yhteydessä lähes koko kaupunki tuhoutui.
Strakonice

Strakonice () on Etelä-Böömin läänissä Tšekin tasavallassa sijaitseva kaupunki. Kaupungin asukasluku on 22 888 (1.1.2018).
Google Daydream

Google Daydream on Googlen kehittämä virtuaalitodellisuusalusta, joka sisältyy Android Nougat -käyttöjärjestelmään. Google Daydream esiteltiin Google I/O 2016 -tapahtumassa. Google Daydream sai Play-kauppaan oman osastonsa, josta yhteensopivia VR-sovelluksia voi ladata.
Vaatimukset.
Google Daydream toimii vain tietyillä yhteensopivilla puhelimilla, jotka on optimoitu Google Daydreamia varten nopealla näytöllä, tehokkaalla järjestelmäpiirillä ja tarkoilla antureilla. Google Daydream optimoi puhelimen suorituskyvyn ja käyttöliittymän virtuaalitodellisuuden käyttöön. Google Daydream vaatii toimiakseen yhteensopivat VR-lasit ja langattoman ohjainlaitteen. Googlen oli tarkoitus jättää ne kolmannen osapuolen valmistajien tehtäväksi, mutta se teki itse Google Daydream View -virtuaalilasit.
Lemhi (joki)

Lemhi (eng. "Lemhi River") on 97 kilometriä (60 mailia) pitkä joki Yhdysvalloissa Idahon osavaltiossa. Se on Salmonjoen sivujoki, joka puolestaan on Snakejoen sivujoki, joka on Columbiajoen sivujoki. Joen valuma-alue on 3 149 km2 (1 216 neliömailia).
Joen alkulähteet sijaitsevat Leadoren lähellä 1 800 metriä merenpintaa korkeammalla. Joki virtaa luoteeseen kunnes laskee Salmoniin Salmonin kaupungin pohjoispuolella. Joen korkeus merenpinnasta sen laskiessa Salmoniin on noin 1 200 metriä.
Historia.
Lewis ja Clark kohtasivat tutkimusretkellään joukon shoshoneita Lemhijoen lähellä. Oppaana toiminut intiaaninainen Sacagawea osoittautui Cameahwaitin, yhden shoshoneiden kolmesta päälliköstä, siskoksi.
Kalasto.
Joessa on tavattu seuraavia kalalajeja vuodesta 1990 alkaen tehdyissä tutkimuksissa:
Dworshakin vesivoimalaitos

Dworshakin vesivoimalaitos on United States Army Corps of Engineersin operoima ja omistama vesivoimalaitos Clearwater-joen pohjoishaarassa Idahon osavaltion pohjoisosassa, Yhdysvalloissa. Betonirakenteinen voimalaitospato on Yhdysvaltain kolmanneksi korkein.
Dworshakin vesivoimalaitos on varustettu kahdella 90 megawatin ja yhdellä 220 megawatin yksiköllä, ja laitoksen asennettu kokonaisteho on 400 megawattia. Voimalaitos tuotti vuoden 2015 aikana 1,63 terawattituntia sähköä.
Padon rakenteellinen korkeus on 219 metriä, ja 492 metriä merenpinnasta sijaitsevan harjan pituus noin kilometri. Patojärven tilavuus on noin 4,28 kuutiokilometriä. Noin 87 kilometriä pitkän tekojärven pinta-ala on noin 81 neliökilometriä. Dworshakin padon on arvioitu valmistumisensa jälkeen säästäneen noin 2,8 miljoonaa dollaria pienentyneissä tulvavaurioissa.
Historia.
Pato sai rakennusluvan vuoden 1962 Flood Control Actin myötä, ja rakennustyöt käynnistyivät vuonna 1966. Voimalaitos valmistui kesäkuussa 1972, jolloin alkoi myös sen käyttö tulvanhallintaan. Voimalaitos kytkettiin sähköverkkoon yhdeksän kuukautta myöhemmin maaliskuussa 1973. Padon tukinuittojärjestelmät valmistuivat toukokuussa 1979, ja niitä käytettiin 1980-luvun puoliväliin saakka, jolloin tukkien kuljetus siirtyi metsäautoteiden parantumisen seurauksena muille kuljetusmetodeille.
Alun perin patoon asennettiin kolme turbiinia sähköntuotantoa varten. Turbiinien yhteenlaskettu tuotantokapasiteetti on 400 megawattia. 1990-luvulla padon sähköntuotantokapasiteetti oli tarkoitus kaksinkertaistaa ja turbiineja asennettiin kolme lisää. Kaikkien kuuden turbiinin käyttäminen täydellä teholla olisi kuitenkin johtanut niin suureen virtaamaan, että alavirtaan olisi tarvittu toinen pato vesimassojen hallitsemiseksi. Asukkaiden vastustuksesta johtuen toista patoa ei kuitenkaan rakennettu, ja vain kolme padon tuurbiineista on käytössä.
Patoa on kritisoitu sen vaikutuksista joen ekosysteemiin. Pato katkaisi mereen vaeltavien kirjolohien vaellusreitin ja tekojärvi peitti alleen osan vapitien ja valkohäntäpeurojen talvehtimisalueesta.
Muumipeikko (televisiosarja)

Muumipeikko () on ruotsalainen Sveriges Radion tuottama vuonna 1969 valmistunut 13-osainen Tove Janssonin luomiin Muumi-hahmoihin perustuva televisiosarja. Sarjan ohjasivat Vivica Bandler ja Ulla Berglund. Käsikirjoituksen tekivät Tove ja Lars Jansson. Pääosanesittäjät ovat suomalaisia näyttelijöitä.
Sarjan ensimmäinen jakso esitettiin 5. joulukuuta 1969 Ruotsin TV2-kanavalla. Suomessa sarja on esitetty TV1-kanavalla alkuvuodesta 1970.
Erna Tauro sävelsi sarjaan useita lauluja. Janssoneiden käsikirjoitus ja Tauron laulut sovitettiin tekijöiden kuoleman jälkeen musiikkinäytelmäksi "Kuningas Muumilaaksossa" ("Kungen i Mumindalen"), joka sai ensi-iltansa Helsingin Svenska Teaternissa vuonna 2008.
Sarjan osat.
Luettelossa jaksojen ruotsinkieliset nimet:
Sarjan näyttelijät.
Sarjassa muuminaamioissa olevat näyttelijät ottavat naamionsa pois eräässä kohtauksessa, joka tosin kuuluu sarjan juoneen. Ruotsissa tästä tosin spekuloitiin, että näyttelijät olisivat muuten tukehtuneet naamioittensa alle. Sarjassa Pikku Myytä näytellyt Elina Salo esitti kyseistä hahmoa myös Lilla Teaternin Muumi-näytelmissä. Hän esitti hahmoa myös äänellään animaatiosarjassa "Muumilaakson tarinoita" Yleisradion tekemässä suomenkielisessä jälkiäänityksessä. Lasse Pöysti oli näytellyt Muumipeikkoa jo vuonna 1959 Vivica Bandlerin Lilla Teaternille ohjaamassa "Troll i kulisserna" -näytelmässä.
Salmon (Idaho)

Salmon on Yhdysvaltalainen pikkukaupunki Idahon osavaltiossa. Kaupunki on Lemhin piirikunnan keskus. Asukkaita kaupungissa on 3 036 ja piirikunnassa 7 735.
Vuodesta 2010 lähtien kaupungin pormestarina on toiminut Leo Marshall.
Kaupungin läpi virtaa Salmonjoki, johon Lemhijoki laskee kaupungin pohjoispuolella.
Kaupungissa sijaitsee "Sacajawea Interpretive Culture and Education Center" -keskus, jonka tehtäviin kuuluu alueen shoshoneihin ja Lewisin ja Clarkin retkikuntaan liittyvän tiedon vaaliminen.
Historia.
Lewisin ja Clarkin retkikunta kulki alueella elokuussa 1805. Retkikunnan mukana kulkenut shoshoninainen Sacagawea osoittautui paikallisen shoshoni-päällikkö Cameahwaitin lapsena kidnapatuksi siskoksi, mikä auttoi retkikuntalaisia tulemaan toimeen paikallisten shoshonien kanssa.
Kaupunki perustettiin vuonna 1866. Kolme kuukautta kaupungin perustamisen jälkeen George Shoup perusti sekatavatakaupan kaupunkiin, jonka sanottaan olleen Idahon suurin. Shoupista tuli myöhemmin Idahon osavaltion ensimmäinen kuvernööri.
Ilmasto.
Salmonissa vallitsee lämminkesäinen mannerilmasto (Köppen: Dfb). Vuoden keskilämpötila on 6,7 °C (44,0 °F). Mittaushistorian korkein mitattu lämpötila on 41,1 °C (106,0 °F) ja alin mitattu lämpötila on −37,0 °C (−38,3 °F). Keskimäärin vuotuinen sademäärä on 269,2 mm ja sadepäiviä on vuodessa 77. Sateisin kuukausi on kesäkuu (66,0 mm) ja kuivin helmikuu (7,6 mm).
Marion Maréchal

Marion Jeanne Caroline Maréchal (s. 10. joulukuuta 1989 Saint-Germain-en-Laye, Yvelines) on ranskalainen poliitikko. Hän on Éric Zemmourin johtaman Reconquête-puolueen jäsen ja aiemmin Kansallisen liittouman kansanedustaja ja Ranskan kansalliskokouksen jäsen vuosina 2012–2017. Hän on Jean-Marie Le Penin lapsenlapsi ja Marine Le Penin sisarentytär.
Kansanedustajana.
Maréchal valittiin kansalliskokoukseen vuonna 2012, jolloin hänestä tuli 22-vuotiaana maan kaikkien aikojen nuorin kansanedustaja. Hän ei ollut ehdolla vuoden 2017 vaaleissa ilmoitettuaan pitävänsä taukoa politiikasta toukokuussa 2017.
Mielipiteet ja kannat.
Poliittinen sijoittuminen.
Maréchal sanoi vuonna 2012 ettei kannata äärioikeistoa vaan ”oikeiston liitosta”, johon kuuluu nationalistinen oikeisto ja radikaali oikeisto. Lehdistössä häntä on kuvailtu liberaalikonservatiiviksi ja katoliseksi konservatiiviksi, ja hän edustaa Kansallisen rintaman oikeistoa.
Hän ihailee Napoleon Bonapartea ja etenkin Jacques Bainvillen tästä kirjoittamaa elämäkertaa, mutta vakuuttaa kuitenkin ettei ole monarkisti. Hän perustaa oppinsa Bainvillen, Ernest Renanin ja Maurice Barrèsin kirjoituksille. Historioitsija Laurent Jolyn mukaan Maréchal-Le Pen on ”Charles Maurrasin oppien ilmentymä” etenkin vastavallankumouksellisuuden osalta. "L'Expressin" mukaan hänen katolisuutensa jäsentää hänen ajatuksensa ja suhteensa. Valtiotieteilijä Jean-Yves Camus korostaa kuitenkin Maréchal-Le Penin katolisten oppien eroa puolueessa aiemmin vaikuttaneen traditionalistin, Bernard Antonyn, oppeihin.
Yhteiskunta.
Toisin kuin moni muu Kansallisen rintaman jäsen, kuten Marine Le Pen, Maréchal vastustaa kuolemantuomion palauttamista Ranskaan, ja kannattaa sen sijaan ”todellista elinkautista”. Valtiotieteilijä Joël Gombinin mukaan tämä kanta johtuu Maréchal-Le Penin katolisuudesta ja tämän kannattamasta oikeudesta elää.
Hän kannattaa aborttia, mutta kritisoi sen liiallista käyttöä ja kannattaa sen poistamista sosiaaliturvasta, sillä ”valtion tehtävänä ei ole korvata eräiden naisten huolimattomuutta”.
Hän vastustaa samaa sukupuolta olevien avioliittoa ja on osallistunut mielenosoituksiin Pariisissa muiden puolueen jäsenten ja sen kannattajien kanssa.
Google Daydream View

Google Daydream View (myös Daydream View tai Daydream VR) ovat Googlen 4. lokakuuta 2016 julkaisemat virtuaalitodellisuuslasit. Daydream View'n ennakkotilaaminen alkoi Yhdysvalloissa 20. lokakuuta. Ne tulivat saataville 10. marraskuuta 2016 Google Storesta ja tietyistä kivijalkakaupoista. Niiden käyttöön vaaditaan Google Daydream -yhteensopiva Android-puhelin.
Muotoilu.
Daydream View -lasit on valmistettu vaahtomuovista ja kankaasta, jotta ne olisivat pehmeinä miellyttävät käyttää. Daydream View -lasit painavat 220 grammaa. Ne ovat saatavilla kolmessa värissä: ”Slate” (harmaa), ”Snow” (valkoinen) ja ”Crimson” (punainen). Daydream View -lasien mukana ei toimiteta kuulokkeita.
Käyttö.
Daydream View -lasien sisään asetetaan puhelin. Daydream View'iä ohjataan sen mukana toimitettavalla langattomalla ohjaimella, jossa on liikeantureita, ohjauslevy sekä koti- ja valikkopainike.
Vastaanotto.
Daydream View'n ennakkotuntuma sai Digitodayn arvostelija Henrik Kärkkäiseltä ”varauksettomat ennakkokehut”. Kärkkäinen kehui Daydream View -laseja kilpailijoita pehmeämmiksi ja kevyemmiksi.
Google Home

Google Home on Googlen kehittämä puheohjauksella toimiva kaiutin. Sen avulla voi ohjata älykodin laitteita ja käyttää Google Assistantia. Google Homesta on tehty monia eri versioita, kuten pienehkö Google Home Mini ja musiikin kuuntelijoille kohdennettu Google Home Max.
Historia.
Amazonin julkistama puheohjauksella toimiva Echo-kaiutin nousi Yhdysvalloissa suosituksi. Google esitteli vastaavan Google Home -nimisen älykaiuttimen I/O 2016 -konferenssissa toukokuussa 2016. Google kertoi Home-kaiuttimesta lisää 4. lokakuuta. Google Homen toimitukset alkoivat Yhdysvalloissa 4. marraskuuta 2016.
Muotoilu.
Google Home on sylinterin muotoinen. Siinä on mikrofoni, kaiutin ja värilliset LED-valot. Google Homen irrotettavaa alaosaa vaihtamalla Home-kaiuttimen väriä voi vaihtaa.
Käyttö.
Google Homen käyttö perustuu Google Assistantiin, jonka avulla Home-kaiutinta voi ohjata puheohjauksella. Google Assistantin avulla Google Home osaa vastata käyttäjänsä kysymyksiin ja keskustella hänen kanssaan. Sen avulla Home-kaiutin osaa muun muassa kertoa lähellä sijaitsevista eri alojen liikkeistä ja lähialueen mahdollisista ruuhkista. Laitteella voi myös käyttää Google-kääntäjää puheohjauksella.
Google Homen avulla voi ohjata muun muassa Chromecastia, Philipsin älykkäitä valaisimia ja Nest-termostaatteja. Sen kautta voi myös soittaa musiikkia. Monia kotiin sijoitettuja Home-kaiuttimia voi kytkeä toimimaan yhdessä.
Philippe Aghion

Philippe Mario Aghion (s. 17. elokuuta 1956) on ranskalainen taloustieteilijä ja taloustieteen professori (Robert C. Waggoner Professor of Economics) Harvardin yliopistossa. Aghion tunnetaan yhdessä Peter Howittin kanssa Schumpeterilaisen talouskasvuteorian kehittäjänä. Hänelle myönnettiin Yrjö Jahnsson Award vuonna 2001. Aghion sai Nobelin taloustieteen palkinnon vuonna 2025 yhdessä Joel Mokyrin ja Howittin kanssa kestävää talouskasvua koskevista tutkimuksista.
Hän on ollut Academia Europæan jäsen vuodesta 2016.
Brittiläisen Kolumbian B-36-onnettomuus

Yhdysvaltain ilmavoimien Convair B-36 Peacemaker -pommikone putosi Brittiläisessä Kolumbiassa 13. helmikuuta 1950 hieman sen jälkeen kun miehistö oli pelastautunut laskuvarjoilla. Kone jouduttiin hylkäämään, koska sen moottorit olivat syttyneet tuleen. Lennon tarkoitus oli harjoitella ydinpommitusta ja sillä lastina ollut Mark 4 -ydinpommi, jossa ei kuitenkaan ollut ydinräjähdykseen tarvittavaa plutoniumia, pudotettiin mereen. Autopilotilla lentäneen koneen oli tarkoitus pudota mereen miehistön hypättyä, mutta hylky löydettiin vuonna 1953 Kanadan sisämaasta.
Etsinnät.
Useimmat ilmavoimien koneet olivat vielä etsimässä pari viikkoa aiemmin kadonnutta Douglas C-54D-konetta kun ne komennettiin etsimään kadonnutta pommikonetta. Pelastusoperaatioon osallistui myös kanadalaisia sotilaita ja siviilejä.
Sukeltaja löysi ydinpommiksi epäilemänsä esineen 2016 Kanadan rannikolta Haida Gwaiin saaristosta. Tutkittuaan esinettä Kanadan asevoimat totesivat, että se ei ole pommi vaan jonkin koneen teräsosa.
Maidlan kartano

Maidlan kartano (, ) on kartano Lüganusen kunnassa Itä-Virumaan maakunnassa Virossa.
Ensi maininta Maidlan kartanosta on 1400-luvulta, mutta samannimisestä kylästä on tietoja jo 1200-luvulta. Kartanon perusti Hinke Maydell. Vuonna 1499 kartano siirtyi Otto Tuvelle, sitten 1529 Bremenille, sen jälkeen 1619 Brackeleille ja lopulta 1689 von Wrangelille 200 vuodeksi. Vuodesta 1890 sen omisti Oskar Löwis of Menar. 
Kartano takavarikoitiin vuoden 1919 maareformin yhteydessä. 
Kartanon barokkityylisen päärakennuksen rakennutti vuosina 1764–1767 Georg Ludwig von Wrangel. Vuodesta 1925 siinä on toiminut koulu. Varsinkin kesäisin kartano tarjoaa myös palveluita: tiloja vuokrataan konsertteja, kokouksia ja muita tilaisuuksia varten. 
Kartanoon kuuluu useita muitakin rakennuksia ja eri toimintoja: pehtorin talo, nuorisokeskus, aitta, jääkellariin perustettu tietopiste ja hostelli.
Apple IIGS

Apple IIGS on Apple Computerin vuonna 1986 julkaisema versio Apple II -tietokoneesta.
Tietokone on yhteensopiva aikaisempien mallien kanssa, mutta on edistyneempi muun muassa 16-bittisen WDC 65C816 -suorittimen ansiosta.
Pelit.
Osa tietokoneelle tehdyistä peleistä edellyttää kehittyneempiä ominaisuuksia eivätkä ole yhteensopivia vanhempien Apple II-mallien kanssa.